Title: Guia didàctica general
Course: Iniciació al Moodle

En aquest llibre trobareu la presentació del curs, les orientacions didàctiques, els tipus d'activitats i l'accés als materials sobre Moodle que estan disponibles al portal Ateneu.

Al final de tot hi ha els crèdits i el tipus de llicència amb la qual es comparteix aquest curs.

Com navegar pel recurs "Llibre" al Moodle

Aquesta guia del curs està feta amb el recurs Llibre del Moodle i per tant disposa de diverses pàgines. Tot seguit s'explica el funcionament per ajudar a aquelles persones que accedeixen a un llibre del Moodle per primera vegada.

A la columna esquerra hi ha el bloc Índex que permet navegar pel llibre.

Tot seguit hi ha incrustada una pàgina d'Ateneu a la qual també podeu accedir fent clic en aquest enllaç:

Presentació

Descripció

Aquest és un curs d'iniciació adreçat al professorat que vulgui utilitzar el Moodle per a les seves classes. Una primera presa de contacte amb l'entorn virtual, per adquirir els coneixements bàsics que permetin començar la creació i utilització d'un curs virtual o semipresencial amb l'alumnat propi.

Està dissenyat per a un aprenentatge autònom, facilitant la distribució del temps i la dedicació segons la disponibilitat de cadascú.

La finalitat del curs és conèixer el funcionament i les possibilitats de l'entorn virtual Moodle en un nivell inicial per utilitzar-lo com a plataforma per desenvolupar cursos i començar la creació d'una unitat didàctica funcional que es pugui incorporar en un futur curs propi relacionat amb alguna àrea de treball a l'aula.

Inclou els recursos i algunes activitats senzilles de configurar i que permeten treballar individualment i en grup. Es tracten els sistemes de seguiment, avaluació i qualificació de les activitats i, per últim, les maneres de compartir, importar i exportar cursos utilitzant les còpies de seguretat, a més dels procediments per inscriure alumnes.

És un curs sobre el Moodle fet amb el Moodle, de manera que l'aprenentatge que es fa utilitzant l'entorn com a estudiant forma part dels propis objectius del curs: l'aprenentatge vivencial és un dels eixos principals per assolir els objectius d'aquest curs.

Per a un bon aprofitament, doncs, és convenient tenir la possibilitat d'aplicar en la pràctica els coneixements que anireu adquirint. Per tant, necessitareu disposar d'un espai de pràctiques, un curs de Moodle que us permeti experimentar amb les prestacions de l'entorn que aneu coneixent.

Si el vostre centre disposa d'un espai virtual (del servei Àgora facilitat pel Departament d'Ensenyament o de qualsevol altre), podeu demanar a l'administrador/ra que us creï un curs de proves per al vostre ús personal.

En cas contrari, es pot demanar un espai a qualsevol dels servidors gratuïts que existeixen a Internet. Aquests poden tenir l'inconvenient d'incloure publicitat i de tenir una durada limitada.

Existeixen cursos telemàtics sobre el Moodle, que amplien els continguts que aquí es tracten i serveixen per aprofundir en l'ús de l'entorn virtual d'aprenentatge, a partir dels materials específics que es troben al portal Ateneu.

Objectius

- Aprendre a configurar els paràmetres bàsics d'un curs en un entorn virtual Moodle.

- Conèixer els recursos i les activitats senzilles que es poden utilitzar implementant-les en un espai Moodle per generar una unitat didàctica aplicable a l'aula.

- Conèixer i analitzar els sistemes de seguiment, avaluació i qualificació disponibles en el Moodle aplicant-los a les activitats i recursos generats.

- Utilitzar el sistema de còpies de seguretat per realitzar còpies de la pròpia unitat didàctica i importar-ne d'altres des del portal Alexandria per compartir cursos amb tota la comunitat de docents.

Orientacions didàctiques

El curs està format per quatre mòduls de contingut propi més un mòdul introductori, anomenat Mòdul 0, que conté la informació general sobre el funcionament de l'entorn virtual de formació Odissea i facilita la familiarització amb l'aula d'autoaprenentatge.
Els 4 mòduls del curs tenen la mateixa estructura:
- Un vídeo introductori
- Una presentació del mòdul
- Un qüestionari d'autodiagnosi
- Un recurs llibre amb els materials de consulta
- Una proposta d'activitats
- Un qüestionari d'autoavaluació

Abans de començar cada mòdul de continguts, és recomanable respondre el qüestionari d'autodiagnosi per conèixer el punt de partida i decidir l'itinerari d'aprenentatge.
Funcionament: Una vegada conegut el resultat de l'autodiagnosi podeu començar a llegir el material de consulta del recurs llibre, on hi ha una explicació detallada dels continguts relacionats amb el mòdul.
Per fer les pràctiques necessitareu disposar d'un curs de proves (trobareu alguna orientació per obtenir-ne un al capítol 4 d'aquest llibre).
A continuació feu les activitats proposades per posar en pràctica el que aneu aprenent i traslladeu, sempre que sigui possible, els vostres aprenentatges al curs de proves que tingueu per fer les pràctiques.
Quan ho cregueu convenient, podeu realitzar el qüestionari d'autoavaluació per comprovar els vostres avenços i continuar amb el mòdul següent.

Activitats: Són propostes pensades per posar en pràctica els continguts treballats.

Fòrum d'intercanvi: És un espai per compartir idees, dubtes, aportacions..., tot allò que pugui contribuir a l'aprofitament del curs. No hi ha una persona dinamitzadora del fòrum. En un entorn d'aprenentatge entre iguals tothom pot intervenir per fer les seves aportacions i respondre consultes segons la seva experiència i els seus coneixements. El funcionament del fòrum està condicionat per la coincidència de participants en un moment determinat.

Temps estimat de dedicació: Les dades de la taula següent són orientatives. Segons els vostres coneixements previs, els aprenentatges paral·lels que us calguin per fer les activitats i el grau d'aprofundiment amb què vulgueu treballar-ho, el temps de dedicació final pot ser diferent.

Mòduls | Temps
0. La formació telemàtica a Odissea | 1 hora
1. La creació del curs i els principals recursos | 4 hores
2. Activitats | 4 hores
3. Seguiment i avaluació | 3 hores
4. Inscripcions i còpies de seguretat | 3 hores

Els cursos de les Aules d'Autoaprenentatge no disposen de formador/a i no tenen certificació.

Al costat de cada element (recursos i activitats) hi ha una caixa de compleció que podeu anar marcant a mesura que aneu avançant en el curs.

Utilitzeu el fòrum d'intercanvi per plantejar els vostres dubtes i també per donar resposta a les consultes plantejades per altres docents, sempre que hi hagi altres persones fent el curs al mateix temps.
També us podeu unir al grup Moodle dintre de la Xarxa Docent eduCAT. Per ser membre d'aquesta xarxa social només cal disposar d'una adreça de correu electrònic facilitada per la XTEC.
El grup Moodle té com objectiu "compartir idees, recursos i experiències sobre l'ús de Moodle en el dia a dia de la pràctica educativa".

Curs de proves

La finalitat del curs és conèixer el funcionament i les possibilitats de l'entorn virtual Moodle en un nivell inicial per utilitzar-lo com a plataforma per desenvolupar cursos i començar la creació d'un curs propi relacionat amb alguna àrea de treball a l'aula.
Per a un bon aprofitament del curs, doncs, és convenient tenir la possibilitat d'aplicar en la pràctica els coneixements que anireu adquirint. Per tant, necessitareu disposar d'un espai de pràctiques, un curs de Moodle que us permeti experimentar amb les prestacions de l'entorn que aneu coneixent.
Si el vostre centre té un espai virtual (del servei Àgora o de qualsevol altre), podeu demanar a l'administrador/ra que us creï un curs de proves per al vostre ús personal.
En cas contrari, podeu demanar un espai a qualsevol dels servidors gratuïts que existeixen a Internet. Aquests poden tenir l'inconvenient d'incloure publicitat i de tenir una durada limitada.

Qualsevol que sigui l'entorn on tingueu el vostre curs de proves, us haureu d'identificar per entrar-hi amb les dades que us faciliti l'administrador/ra. Estareu treballant en dos entorns diferents:

a) Aquesta Aula d'autoaprenentatge, a l'entorn Odissea, on entreu amb les vostres dades d'usuari XTEC.

b) El curs de proves, que estarà en un altre entorn i on també us haureu d'identificar amb les dades facilitades per l'administrador/ra. Si el centre disposa del servei Àgora del Departament d'Ensenyament, les dades per accedir-hi seran les mateixes d'usuari XTEC. Si es tracta d'un altre entorn, l'administrador/ra del vostre centre us les proporcionarà.

Inscriure alumnes ficticis a l'espai de pràctiques:

El Moodle disposa de la possibilitat de canviar de rol momentàniament per tal que el professor editor pugui observar com veu el curs un alumne o un convidat. Per fer-ho cal accedir al bloc Configuració | Canvia rol | Alumnat.

Per tornar al rol de tutor amb edició s'ha de fer clic sobre l'enllaç de la part superior dreta de la pantalla:

Aquest sistema permet visualitzar l'entorn des del punt de vista de l'alumnat però si volem comprovar com funciona el sistema de qualificacions o altres opcions cal entrar com alumne per poder realitzar les activitats; llavors serà necessari accedir al curs amb un usuari i contrasenya corresponent a un alumne.

Per poder inscriure alumnes ficticis al vostre curs caldrà que prèviament demaneu a l'administrador/ra de l'espai de proves que els inclogui al lloc Moodle. Ho pot fer mitjançant aquest fitxer csv. Una vegada carregats al lloc els alumnes, els podeu inscriure al vostre curs.

El procediment per inscriure aquests alumnes al curs és el següent: Bloc Configuració | Administració del Curs | Usuaris | Usuaris inscrits | Inscriviu usuaris

A continuació s'obre una finestra amb els possibles usuaris i es procedeix a la inscripció amb aquests dos passos: Inscriu | Acaba d'inscriure els usuaris (Busqueu els alumnes que hagi donat d'alta l'administrador/ra).

Comproveu que el rol que esteu assignant és el d'Alumnat (A la part superior de la imatge: "Assigna rols").

En un mateix navegador, per entrar al curs com a participant caldrà sortir primer del rol de tutor/a amb edició i entrar de nou amb les dades de participant facilitades per l'administrador del lloc.

Si utilitzeu diferents navegadors (o diferents usuaris en el Google Chrome), podeu canviar de rol sense necessitat d'anar entrant i sortint constantment del curs.

En el mòdul 4 es veuen altres mètodes per donar d'alta participants en un curs.

Materials a l'Ateneu

Els materials disponibles al portal Ateneu sobre el Moodle són molt extensos. En aquest curs trobareu només els apartats que tenen relació amb els continguts concrets que es treballen a cada mòdul, accessibles des del llibre Materials formatius del mòdul N, específic per a cada mòdul.

Tot seguit hi ha inserida una pàgina d'Ateneu amb els continguts del curs, a la qual també podeu accedir des d'aquest enllaç: http://ateneu.xtec.cat/wikiform/wikiexport/cmd/tac/moodle2/index.

Concrecions sobre recursos i activitats d'aprenentatge

Al llarg del curs anireu trobant diferents recursos i activitats que podreu identificar per icones:

 LLIBRE. Es tracta d'un recurs que aporta informacions relatives als continguts de cada mòdul. Moltes vegades mostra pàgines de l'entorn Ateneu amb materials formatius específics per al mòdul que s'està treballant. És recomanable llegir-lo abans de fer les activitats.

 PÀGINA. Correspon a una pàgina amb informacions en diferents formats: text, imatge, vídeos,...

 URL. Amb aquesta icona s'identifiquen els enllaços a altres llocs o materials externs o del propi curs.

 CARPETA. Permet compartir i organitzar fitxers.

 FÒRUM.  És un espai de conversa que, segons la seva configuració, serà accessible a tots els participants en el curs o només als components d'un grup de treball. Els tutors i tutores poden accedir a tots els fòrums del curs.

 TASCA. Ens indica que hi ha una activitat a desenvolupar. La majoria de les tasques d'aquest curs proposen fer accions al Moodle que tingueu per fer les pràctiques.

 DIARI. És una pàgina en blanc que es pot anar obrint en qualsevol moment per anar-la confeccionant. En aquest curs hi ha el Diari d'aprenentatge que podeu anar complimentant a mesura que avanceu en el curs i que us ha de servir per reflexionar sobre el que feu. És un bon sistema per portar el control del propi aprenentatge i fer-se conscient dels avenços i de les dificultats.
En un curs tutoritzat, el tutor o la tutora té accés als diaris de l'alumnat i pot afegir comentaris, de manera que pot fer un seguiment exhaustiu del progrés del seu grup.

Projecte

Tot el curs està orientat a l'elaboració d'un projecte que consisteix en el disseny i creació d'una unitat didàctica en format de curs Moodle, que es desenvoluparà al curs que tingueu per fer les pràctiques, individualment o en grup.

Des del principi, per tant, els materials i les activitats es presenten en funció del desenvolupament d'aquest projecte. Per això, convé reflexionar una mica sobre el tema de la unitat didàctica que us servirà de base, de manera que el vostre treball des dels primers moments vagi adreçat a la construcció del projecte. Per començar, doncs, haureu de decidir quin serà el tema de la vostra unitat didàctica i definir els seus apartats:

- Nom del curs
- Nivell educatiu al qual s'adreça. Matèria, àrea, tema.
- Context d'impartició (curs virtual, reforç a un curs presencial, lloc de trobada virtual, etc.)
- Objectius didàctics / Competències
- Recursos. Relació de recursos que posareu a l'abast de l'alumnat
- Activitats. Propostes d'activitats per desenvolupar.
- Criteris d'avaluació

És un punt de partida que anireu modificant, ajustant i ampliant al llarg del temps i a mesura que aneu incorporant nous recursos i veieu noves possibilitats del Moodle.

Us podeu basar en alguna unitat didàctica que tingueu i que ja feu servir i adaptar-la per a l'entorn virtual, o elaborar-ne una de nova.

A cadascun dels mòduls s'anirà avançant en la construcció de la unitat didàctica, incorporant elements nous i verificant la seva adequació als objectius plantejats inicialment.

Es tracta de fer un treball pràctic, que després es pugui utilitzar, o, com a mínim, que serveixi de base per desenvolupar una proposta de treball a l'aula. Així, el punt de partida per començar a definir el contingut de la unitat didàctica és la pròpia realitat.

Les activitats de tots els mòduls es plantegen com a parts del projecte, de manera que des del primer moment tot el treball va enfocat a la construcció de la unitat didàctica.
Per completar el vostre projecte podeu seguir aquesta seqüència:
- Mòdul 1: Plantejament de la unitat didàctica. Creació d'un curs i incorporació dels primers recursos.
- Mòdul 2: Afegir 3 activitats i creació d'una escala i una guia de qualificació.
- Mòdul 3: Configurar el seguiment de les activitats (compleció). Configurar itineraris dins del curs (restricció d'accés). Configurar el sistema de qualificacions.
- Mòdul 4: Inscripció d'alumnes. Còpia de seguretat.
- Final: Acabament del projecte.

Opció de treball en grup

El treball central del curs consisteix a elaborar una unitat didàctica i desenvolupar-la en el curs de Moodle que tingueu disponible a l'entorn Àgora del vostre centre o a un altre servidor que hàgiu buscat. Aquesta unitat didàctica constitueix el projecte, que es va elaborant al llarg del període de seguiment del curs i que permet portar a la pràctica els coneixements que es treballen en els diferents mòduls.

En el cas que coincidiu diverses persones amb interessos comuns, ja sigueu del mateix centre o de centres diferents, el projecte es podria fer en grup. La formació d'un grup constitueix una oportunitat de compartir l'aprenentatge i d'enriquir tot el procés. Es pot organitzar de manera que cada participant es faci càrrec d'una unitat didàctica dins d'un mateix curs on tots els components tinguin el rol de tutor/a editor/a.

Per al treball en grup es poden plantejar diferents opcions:

- Persones d’una mateixa àrea o matèria i un mateix nivell educatiu, que es posen d’acord per desenvolupar un o diversos temes (per exemple, tres persones de Matemàtiques de l’ESO, 2 persones de Coneixement del Medi de Primària, 4 persones d’Anglès d’EOI, etc.).

- Curs sobre un tema que segueixi la metodologia de l’aprenentatge basat en projectes i que per tant pugui ser interdisciplinar (per exemple, algun aspecte propi de la localitat o de la comarca, en cas que coincideixin diverses persones d’una mateixa àrea geogràfica, o algun tema general en què es puguin combinar amb coherència diverses àrees).

A través del  Fòrum d'intercanvi teniu la possibilitat de posar-vos en contacte amb altres participants potencials per acordar grups de treball. Cadascuna de les persones integrants del grup podrà fer la seva unitat didàctica en una secció (tema o setmana). D'aquesta manera, el vostre curs serà més complet ja que tindrà tantes seccions com participants i alhora cadascú podrà fer les seves pràctiques però amb l'ajut, els comentaris i la participació dels altres.

Diari d'aprenentatge

El Diari d'aprenentatge és una activitat a desenvolupar al llarg del curs, a mesura que aneu progressant en el coneixement de l'entorn virtual i en l'elaboració de la unitat didàctica del vostre projecte.

La reflexió sobre el propi procés d'aprenentatge ajuda a tenir consciència dels canvis, de les necessitats, dels recursos que es van incorporant..., i, per tant, és un element que fa avançar.

En finalitzar cada mòdul, o abans si ho considereu oportú, podeu escriure les vostres impressions sobre el curs: expectatives, comentaris, possible aplicació a l'aula de tot allò que aneu aprenent, idees, suggeriments... És convenient començar a fer-ho des dels primers dies.

Podeu respondre aquestes preguntes, o d'altres que us semblin interessants:

- Per què us heu decidit a seguir aquesta proposta d'autoaprenentatge?
- Quines expectatives teniu?
- Què esteu aprenent amb aquesta activitat de formació?
- Com ho podeu aplicar a l'aula?
- Què opineu dels materials i l'estructura de l'aula?
- ...

Sempre podeu incloure enllaços que mostrin evidències del vostre aprenentatge.

Webs d'interès

Fòrum de suport Àgora-Moodle

Preguntes freqüents sobre Àgora-Moodle

Grup Moodle de la Xarxa docent educat

Crèdits

Aquests materials han estat creats per l'Àrea de Tecnologies per a l’Aprenentatge i el Coneixement del Departament d’Ensenyament de la Generalitat de Catalunya.

Els materials són propietat del Departament d’Ensenyament i es distribueixen sota una llicència Creative Commons 3.0 del tipus by (Reconeixement)

Per a més informació: formaciotac@xtec.cat