Title: 3. Configureu el sistema de qualificacions
Course: Iniciació al Moodle > Section: Mòdul 3

Un cop heu vist el sistema de compleció i el de restriccions d'accés, que ajuden a fer el seguiment del curs tant al professorat com a l'alumnat, ara heu de configurar el sistema de qualificació de les activitats.

Cal tenir en compte que pot haver activitats que es qualifiquin amb un valor numèric (del 0 al 100), altres amb qualificació d'escala (No fet / Cal revisar / Fet,...), altres sense qualificació,... En generar el curs cal definir quines activitats qualificarem, amb quin sistema, quin valor tindran dins de la qualificació final del curs o de la secció (mòdul, tema, setmana,...) i agrupar-les en categories.

Un dels objectius d'aquest curs d'iniciació al Moodle és que conegueu els elements principals del sistema de qualificació, tenint en compte que les possibilitats són molt àmplies. Als materials formatius d'Ateneu podeu trobar informació sobre qualsevol aspecte que us interessi en relació al sistema de qualificacions, més enllà dels continguts que es tracten en aquesta activitat.

Entre altres coses, el sistema permet:

- Utilitzar escales (existents al sistema o elaborades pel creador del curs).
- Atorgar un valor numèric a l'activitat. De 0 a 100, de 0 a 10,...
- Generar rúbriques. Només amb les activitats de tipus tasca.
- Utilitzar guies de qualificació. Amb les activitats de tipus tasca i taller.
- Donar un pes diferent a cada activitat dins de la qualificació final del curs fent mitjanes ponderades.
- Agrupar les activitats i altres qualificacions en categories
- Definir la nota mínima per aprovar una activitat
- ...

Tingueu en compte que no cal qualificar totes les activitats, algunes es poden deixar sense qualificació. El Moodle disposa d'altres elements com el sistema de compleció que es pot utilitzar per al seguiment de les intervencions als fòrums, la visita a enllaços externs,... i el sistema de retroaccions disponibles a moltes activitats que permet la comunicació individual amb l'alumnat quan es consideri necessari.

En aquesta tasca heu de configurar alguns elements del sistema de qualificació, més concretament us proposem que feu el següent:

1. Genereu dues categories de qualificació. Per exemple: Unitat didàctica 1 i Unitat didàctica 2.
2. Configureu les activitats per determinar el sistema de qualificació de cadascuna. L'activitat tasca ja s'ha treballat al mòdul 2 en crear la guia de qualificació, ara només caldrà afegir-la a la categoria corresponent. Fixeu-vos que un cop creades les categories, aquestes apareixen en configurar el mòdul de qualificació de les activitats.
3. Afegiu un element de qualificació manual al qualificador que serveixi per afegir una qualificació manualment. Per exemple, una qualificació basada en una observació directa, en el sistema de compleció, en la valoració d'una exposició oral...

Un cop tingueu configurada la qualificació de cada activitat podeu accedir al qualificador Bloc configuració | Administració del curs | Qualificació i veure com es presenten.

A l'apartat 3 Qualificació del llibre Materials formatius del mòdul 3 hi ha la informació sobre el funcionament i la configuració del sistema de qualificació dins del Moodle.